Fransiyadagi Ez qishlog‘ining go‘zal ajoyibotlari (foto)

Ez qishlog‘i (Eze village) – Fransiyaning Nitssa shahridan to Monakoga olib chiqadigan yo‘l yaqinidagi tog‘da joylashgan.

O‘rta asrlarda paydo bo‘lgan bu qishloqda ekzotikaga boy, tabiiy bog‘ mavjud.

Qizig‘i shundaki,  tog‘ cho‘qqisida joylashgan shunday maskan borligini hattoki, ayrim fransuzlar ham bilishmaydi. Lekin Ezning go‘zal manzarasi va ajoyib tabiatiga hech qaysi bog‘ tenglasha olmaydi.

Oradan necha yillar o‘tganiga qaramay, o‘zining tabiiy tarovatini yo‘qotmagan bu qishloq fransuz xalqining haqiqiy javohiriga aylandi.

Ayrim tarixchilarning fikricha, bu ko‘hna qishloqning nomi qadimgi Misr xudolaridan biri hisoblanmish Izidaning nomidan kelib chiqqan. Boshqa tadqiqotchilarning aytishicha, bu nom lotincha “Avisium” (Rimda tog‘ kuzatish punktlarini shunday nomlashgan) so‘zidan olingan.

Ma’lumotlarga qaraganda, Ez qishlog‘iga eramizdan avvalgi 600-yillarda asos solingan. Bu yerdagi har bir imorat o‘ziga xos buyumlar bilan bezatilgan.

Ez qishlog‘iga tashrif buyuruvchi mehmonlar tor ko‘chalar bo‘ylab cho‘qqi tomon ko‘tariladilar va noodatiy binolar, g‘aroyib o‘simliklar, tabiiy botanika bog‘i, betakror tabiat manzaralarini tomosha qilishga muvaffaq bo‘ladilar.

 Ez qishlog'idagi kaktuslar bog'i.
Bu joyda Ginnes rekordlari kitobidan joy olgan dunyodagi eng katta kaktus (balandligi 13 metr) ham bor.  Ayni damda Ez qishlog‘i o‘zining badiiy san’at galereyalari va do‘konlari bilan ham mashhurdir.

 Qishloqning tashqi tomondan ko'rinishi.
Bugungi kunda Ez maskani ochiq samo ostidagi haqiqiy muzey, deya ta’riflanadi.